PROEN คว้า 2 โปรเจคใหญ่ ดัน Backlog แตะ 455.37 ลบ. หนุนรายได้ปีนี้โตเกิน 20%
PROEN คว้า 2 โปรเจคใหญ่ รับติดตั้งอุปกรณ์ของระบบรถไฟฟ้าสำหรับ Station รถไฟฟ้าสีชมพู-เหลือง มูลค่า 343.54 ลบ. ดัน Backlog แตะ 455.37 ลบ. คาดผลักดันรายได้ปีนี้โตเกิน 20%
PROEN คว้า 2 โปรเจคใหญ่ ติดตั้งอุปกรณ์ของระบบรถไฟฟ้าสำหรับ Station รถไฟฟ้าสีชมพู-เหลือง ดัน Backlog แตะ 455.37 ลบ. หนุนรายได้ปีนี้โตเกิน 20%
25 ส.ค. 2564

นายกิตติพันธ์ ศรีบัวเอี่ยม ประธานเจ้าหน้าที่บริหาร บริษัท โปรเอ็น คอร์ป จำกัด (มหาชน) หรือ PROEN เปิดเผยว่า ในวันที่ 24 สิงหาคม 2564 ที่ผ่านมา บริษัทฯได้ลงนามในสัญญาซื้อขายกับบริษัท อัลฟ่า อิเล็คทริค เอ็นจิเนียริ่ง จำกัด “เป็นผู้ซื้อ” และบริษัทฯ เป็นผู้รับจ้างงานเหมาติดตั้งวัสดุอุปกรณ์ของระบบรถไฟฟ้า (M&amp;E : Mechanical system and Electrical system) สำหรับ Station จำนวน 2 โครงการ คือ โครงการรถไฟฟ้าสายสีชมพู มีมูลค่ารวมโดยประมาณ 192,327,977.80 บาท (ยังไม่รวมภาษีมูลค่าเพิ่ม)  และโครงการรถไฟฟ้าสายสีเหลือง มีมูลค่ารวมโดยประมาณ 151,216,217.18 บาท (ยังไม่รวมภาษีมูลค่าเพิ่ม)
โดยบริษัท อัลฟ่า อิเล็คทริค เอ็นจิเนียริ่ง จำกัด เป็นผู้ดำเนินงานในทั้ง 2 โครงการดังกล่าว และมีบริษัท ซิโน-ไทย เอ็นจิเนียริ่ง แอนด์ คอนสตรัคชั่น จำกัด (มหาชน) (STEC) เป็นเจ้าของโครงการ
ทั้งนี้หลังได้รับงานในครั้งนี้ ทำให้งานในมือรอรับรู้รายได้ (Backlog) เพิ่มเป็น 455.37 ล้านบาท และคาดว่าในช่วงที่เหลือของปีนี้งานในส่วนที่เกี่ยวข้องกับการก่อสร้างงานโครงการด้านโทรคมนาคมและโครงสร้างพื้นฐานของประเทศ ยังคงเติบโตอย่างแข็งแกร่ง และบริษัทฯมีความพร้อมร่วมประมูลงานเพิ่มเติม ซึ่งจะช่วยผลักดันรายได้รวมในปีนี้เติบโตไม่ต่ำกว่า 20% ตามแผนงานที่วางไว้
โดย PROEN เป็นบริษัทผู้ให้บริการด้านระบบอินเทอร์เน็ต ดาต้าเซ็นเตอร์ ซึ่งถือว่าเป็นผู้ให้บริการ อินเทอร์เน็ต ดาต้าเซ็นเตอร์ เต็มรูปแบบรายแรก ๆ ในประเทศไทย ให้บริการอินเทอร์เน็ตสำหรับองค์กร (Internet Service), บริการศูนย์ข้อมูลคอมพิวเตอร์ (Internet Data Center), บริการไอซีที โซลูชั่น (ICT Solutions) และบริการด้านการสื่อสารโทรคมนาคมแบบครบวงจร (Business Telecom) บริการอินเทอร์เน็ต ISP บริการคลาวด์ รวมทั้งรับเหมาก่อสร้างงานโทรคมนาคม และสาธารณูปโภคพื้นฐาน